पश्चिम बंगाल में चुनाव बाद हुई हिंसा की जांच के लिए स्पॉट पर पहुंची CBI: सूत्र
पश्चिम बंगाल में चुनाव बाद हिंसा मामले को लेकर हाई कोर्ट के आदेश के बाद सीबीआई ने अब तक 9 मामले दर्ज किए और जांच शुरू की। सूत्रों के मुताबिक सीबीआई की टीम बंगाल में हिंसा वाली जगह जांच करने भी पहुंच गई है।
नई दिल्ली: पश्चिम बंगाल में चुनाव बाद हिंसा मामले को लेकर हाई कोर्ट के आदेश के बाद सीबीआई ने अब तक 9 मामले दर्ज किए और जांच शुरू की। यह जानकारी सीबीआई सूत्रों से मिली। सूत्रों के मुताबिक सीबीआई की टीम बंगाल में हिंसा वाली जगह जांच करने भी पहुंच गई है। वहीं, आपको बता दें कि इससे पहले सोमवार को सीबीआई की टीम कोलकाता पहुंची थी। सीबीआई टीम हिंसा में मारे गए बीजेपी कार्यकर्ता अभिजीत सरकार के घर जाकर उसके भाई से मिली और बाद में उन्हें अपने साथ बयान दर्ज करवाने के लिए निजाम पैलेस ले गई थी। अभिजीत सरकार की इसी साल बंगाल चुनाव के नतीजों के बाद 2 मई को बेरहमी से हत्या कर दी गई थी।उनके परिवार का आरोप था कि कोलकाता पुलिस उनकी एफआईआर तक नहीं दर्ज कर रही थी। कोलकाता हाईकोर्ट के आदेश के बाद अभिजीत के शव का दोबारा पोस्टमॉर्टम कराया गया था। बाद में कोलकाता हाईकोर्ट के आदेश पर ही डीएनए टेस्ट भी कराया गया था।कोलकाता हाई कोर्ट ने बीते गुरुवार ही सीबीआई को बंगाल में चुनाव बाद हुई हिंसा और हत्याओं के मामले की जांच का आदेश दिया था। इसके बाद सीबीआई ने शनिवार को चुनाव बाद हत्या, रेप और उत्पीड़न के कथित केसों की जांच के उद्देश्य से पश्चिम बंगाल को चार जोन यानी नॉर्थ बंगाल, साउथ बंगाल, वेस्टर्न जोन और कोलकाता में बांटा था।केंद्रीय एजेंसी ने मामले की जांच के लिए चार स्पेशल इन्वेस्टिगेशन टीमों का भी गठन किया।